Coronavirus: L-istat ta' Victoria fl-Awstralja jiddikjara stat ta' diżastru
Imtella' Awwissu 2, 2020 - Aġġornata 2 Ta' Awwissu, 2020 9:04am L-istat ta' Victoria fl-Awstralja ddikjara stat ta' diżastru u mpona miżuri ġodda ta' lockdown wara żieda fl-infezzjonijiet ġodda ta' coronavirus. Il-Premier ta' Victoria, Daniel Andrews qal li r-restrizzjonijiet se jidħlu fis-seħħ mill-Ħadd fis-6 p.m. Bil-miżuri l-ġodda, ir-residenti tal-kapitali ta' Victoria, Melbourne mhux se jkunu jistgħu joħorġu minn djarhom bilejl u se jingħataw inqas raġunijiet biex joħroġu minn djarhom matul il-ġurnata. Ir-residenti mhux se jitħallew jivjaġġaw aktar minn 5 kilometri minn djarhom, jistgħu jagħmlu eżerċizzju fiżiku darba biss f'ġurnata u persuna waħedha se titħalla tmur tixtri affarijiet essenzjali. Sa ftit ġimgħat ilu, l-Awstralja kien qed jirnexxielha tikkontrolla l-imxija u kienet irreġistrat mas-17,000 każ u 200 mewt. Iżda l-każijiet ġodda fl-istat ta' Victoria, l-aktar stat popolat fl-Awstralja, qed jiżdiedu b'rata mgħaġġla u kien għalhekk li reġġgħu ġew imposti miżuri ta' lockdown. Il-Ħadd kienu rrapportati 671 każ ġdid u seba' mwiet mill-Covid-19 f'Victoria. Dan żied it-total ta' infezzjonijiet f'dan l-istat għal 11,557 u 123 mewt.